b'\n_START_ARTICLE_\nKrausesvej\n_START_SECTION_\nHistorie\n_START_PARAGRAPH_\nVejen l\xc3\xb8ber parallelt med Gammel Kalkbr\xc3\xa6nderi Vej og har f\xc3\xa5et sit navn efter br\xc3\xa6nderiets ejer. J.W. Krause (1803-1889) var oprindelig \xe2\x80\x9dharthugger\xe2\x80\x9d eller stenhugger og var medejer, senere eneejer af br\xc3\xa6nderiet. Det er Krause, der har st\xc3\xa5et for vejens anl\xc3\xa6ggelse midt i 1870\'erne, sammen med ejeren af det n\xc3\xa6rliggende landsted Rolighed, Moritz G. Melchior. Gaden var anlagt hen over disse to herrers grunde. Oprindeligt var det tanken, at vejen skulle forts\xc3\xa6tte helt ned til Strandboulevarden (da kaldet Gefionsgade). Navnet stammer allerede fra omkring 1881. P\xc3\xa5 dette tidspunkt kunne en privat grundejer opkalde en vej efter sig, hvis han ville. F\xc3\xb8rst i 1927 fik K\xc3\xb8benhavns Borgerrepr\xc3\xa6sentation eneret til gadenavngivning af offentlige og private veje._NEWLINE_I 1952 vedtog man en byplan for omr\xc3\xa5det omkring Krausesvej. Heri blev det besluttet at bevare omr\xc3\xa5dets mange villaer, men som "offentlige bygninger og anl\xc3\xa6g til sociale og kulturelle form\xc3\xa5l af en s\xc3\xa5dan art, at pr\xc3\xa6get af gr\xc3\xb8nt omr\xc3\xa5de bevares og udvides." De tidligere ejere af kalkbr\xc3\xa6nderiet ved kysten havde siden 1700-tallet haft privilegium fra kongen til at producere kalk, og af disse historiske grunde havde staten en tinglyst tilbagek\xc3\xb8bsret til grundene. Denne tilbagek\xc3\xb8bsret blev af staten overdraget til K\xc3\xb8benhavns Kommune, der siden byplanen af 1952 gradvist har k\xc3\xb8bt villaerne, n\xc3\xa5r de er kommet til salg. Derfor ejer kommunen n\xc3\xa6sten samtlige villaer p\xc3\xa5 de to villaveje._NEWLINE_I 1993 blev der enighed mellem kommunen og K\xc3\xb8benhavns Badminton Klub om at placere en badmintonhal langs gadens sydside, idet den hidtidige hal p\xc3\xa5 hj\xc3\xb8rnet af Randersgade og Rothesgade var nedbr\xc3\xa6ndt. Hvor Krausesvej m\xc3\xb8des med Skanderborggade foran badmintonhallen, st\xc3\xa5r der to gamle tr\xc3\xa6er og den lille Krausepark for at kompensere for de nye bygninger.'